Diari Oficial de la Generalitat Valenciana


Sumari del DOGV 8077, del 05-07-2017 (2017/5202)

RESOLUCIÓ de 7 de juny de 2017, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i publicació de l'Acord de la Comissió d'Interpretació, Vigilància i Estudi (CIVE) del II Conveni col·lectiu per al personal laboral al servei de l'Administració autonòmica, pel qual s'interpreta i desenvolupa l'article nové, punt 5, del vigent conveni col·lectiu, sobre millora d'ocupació (codi: 35203440245869).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8077

Data del DOGV
:   05-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5202


Data del document
:   07-06-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * personal contractat
    * conveni col·lectiu

RESOLUCIÓ de 7 de juny de 2017, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i publicació de l'Acord de la Comissió d'Interpretació, Vigilància i Estudi (CIVE) del II Conveni col·lectiu per al personal laboral al servei de l'Administració autonòmica, pel qual s'interpreta i desenvolupa l'article nové, punt 5, del vigent conveni col·lectiu, sobre millora d'ocupació (codi: 88834564572148). [2017/5202]  
Vist el text de l'Acord de la Comissió d'Interpretació, Vigilància i Estudi (CIVE) del II Conveni col·lectiu per al personal laboral al servei de l'Administració autonòmica, pel qual s'interpreta i desenvolupa l'article nové, punt 5, del vigent conveni col·lectiu, sobre millora d'ocupació, subscrit per les representacions de l'Administració de la Generalitat i de les organitzacions sindicals Unió General de Treballadors del País Valencià (UGT-PV) i Comissions Obreres del País Valencià (CC.OO.PV), com a integrants de la CIVE i la Central Sindical Independiente y de Funcionarios (CSI·F), per tindre la condició de representativa en l'àmbit del personal laboral de l'Administració de la Generalitat, i de conformitat amb el que disposa l'article 90, apartats 2 i 3 del text refós de la Llei de l'Estatut dels Treballadors, aprovat pel Reial decret legislatiu 2/2015, de 23 d'octubre, l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que estableix l'article 51.1 de l'Estatut d'Autonomia de la Comunitat Valenciana; el Decret 157/2015, de 18 de setembre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i l'article 4.3 de l'Ordre 37/2010, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text de l'acord.  
  
Segon  
Disposar-ne la publicació en el Diari Oficial de la Generalitat Valenciana.  
  
València, 7 de juny de 2017.- El subdirector general de Relacions Laborals: Juan Ignacio Soler Tormo.  
  
  
Acord de la Comissió d'Interpretació, Vigilància i Estudi del II Conveni col·lectiu (CIVE), pel qual s'interpreta i desenvolupa l'article nové, punt 5, del vigent conveni col·lectiu, sobre millora d'ocupació  
  
Reunides a València, 22 de febrer de 2017, en l'àmbit de la Comissió d'Interpretació, Vigilància i Estudi del II Conveni Col·lectiu (CIVE), les representacions de l'Administració de la Generalitat i de les organitzacions sindicals Unió General de Treballadors del País Valencià (UGT-PV) i Comissions Obreres del País Valencià (CC.OO.PV), com a integrants de la CIVE i la Central Sindical Independent i de Funcionaris (CSI·F), per tindre la condició de representativa en l'àmbit del personal laboral de l'Administració de la Generalitat, de conformitat amb allò que disposa l'article 7.2 de la Llei orgànica 11/1985, de 2 d'agost, de llibertat sindical.  
De conformitat amb el que estableix l'article 38.8 del text refós de la Llei de l'Estatut bàsic de l'empleat públic, aprovat mitjançant el Reial decret legislatiu 5/2015 (TREBEP), així com l'article 83.3 del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels treballadors, i l'article segon in fine i l'article quart del vigent conveni col·lectiu,  
MANIFESTEN  
  
El II Conveni col·lectiu del personal laboral al servei de l'Administració autonòmica, publicat per la Resolució de 31 de maig de 1995, en l'article nové, punt 5, estableix: «El personal laboral fix que reunisca els requisits establits en la classificació d'un lloc de treball de categoria superior, i que forme part de la borsa de treball corresponent, podrà ocupar-lo temporalment per mitjà d'un contracte temporal de millora d'ocupació, i en aquest cas mantindrà la reserva del lloc que ocupava».  
  
Per a poder interpretar el precepte de manera adequada a la realitat actual, cal tindre en compte en el transcurs del temps l'evolució normativa i la modificació de la relació jurídica de gran part del personal que en 1995 es trobava en l'àmbit d'aplicació del II Conveni col·lectiu.  
  
Com a primer compromís, l'acord aconseguit en la Mesa Sectorial de Funció Pública (MSFP) i la CIVE, de 29 de desembre de 2000, sobre naturalesa jurídica única. Posteriorment, en la reunió de la MSFP i la CIVE, de 26 d'octubre de 2001, es va subscriure l'acord sobre l'esborrany de l'ordre per la qual es convoquen cursos d'adaptació del règim jurídic del personal laboral de l'Administració del Govern Valencià que ocupe llocs de naturalesa funcionarial.  
L'Administració de la Generalitat apostava fermament a favor de «la tendència a la implantació gradual d'una relació jurídica única per a tots els empleats públics de l'Administració del Consell». Així constava en l'Acord de la Mesa Sectorial de Funció Pública, de 20 de febrer de 2008, sobre condicions de treball per al període 2008-2011, el contingut del qual va ser incorporat al vigent conveni col·lectiu mitjançant un acord d'adhesió de la Comissió d'Interpretació, Vigilància i Estudi (CIVE), de la mateixa data.  
En idèntic sentit, la Llei 10/2010, de 9 de juliol, d'ordenació i gestió de la funció pública valenciana (LOGFPV), manifesta la seua opció pel règim jurídic funcionarial per al personal empleat públic de l'Administració de la Generalitat, així, en l'article 37 estableix que, amb caràcter general, tots els llocs de treball es classificaran de naturalesa funcionarial.  
En la reunió de 17 de maig de 2016, de la MSFP i la CIVE, s'aprova el projecte d'ordre de la Conselleria de Justícia, Administració Pública, Reformes Democràtiques i Llibertats Públiques, per la qual es convoquen cursos selectius d'adaptació del règim jurídic de determinat personal laboral fix de l'Administració de la Generalitat a la naturalesa funcionarial dels llocs que ocupen.  
Abans de l'entrada en vigor de la LOGFPV, i en un grau més gran des de l'entrada en vigor d'aquesta, per haver-se modificat la naturalesa jurídica de la majoria de llocs laborals, i definitivament una vegada conclosos els processos d'adaptació del règim jurídic del personal laboral als llocs de naturalesa funcionarial, el personal laboral fix ha vist minvades les possibilitats d'aplicació de l'article nové, punt 5, del II Conveni col·lectiu, per no haver-hi llocs laborals de categoria superior per a portar-ho a efecte.  
Quant a la millora d'ocupació, es va paralitzar el desplegament reglamentari contingut en l'Ordre de 7 de gener de 2002, que va ser derogada per l'Ordre de 19 de juliol de 2002, ambdós de la Conselleria de Justícia i Administracions Públiques i l'execució de les previsions de l'article 20.1 e) del text refós de la Llei de funció pública, sobre la matèria, a pesar de la firma de diversos acords de la MSFP i la CIVE.  
L'aprovació de la vigent Llei 10/2010, de 9 de juliol, LOGFPV manté, en l'article 107, el nomenament provisional per millora d'ocupació.  
En sengles reunions de la Mesa Sectorial de Funció Pública i de la CIVE, celebrades el 29 de juliol de 2016, es va negociar l'esborrany de projecte de Decret del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana. En l'article 77 i en la disposició transitòria tercera, es regulen el procediment i els requisits per a efectuar els nomenaments de millora d'ocupació, així com el seu règim transitori després de l'entrada en vigor. El dit projecte va ser aprovat pel Consell el 13 de gener de 2017 i publicat en el Diari Oficial de la Generalitat Valenciana en data 24 de gener de 2017.  
Per tot el que s'ha exposat, aquesta comissió considera necessari, després de la publicació del decret esmentat, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, arribar a un acord que permeta, en interpretació del que preveu el II Conveni col·lectiu, l'aplicació de la millora d'ocupació al personal laboral fix tal com s'estableix per al personal funcionari, per la qual cosa les representacions que firmen més avall  
  
ACORDEN  
  
Primer. Adhesió en interpretació i desenvolupament de l'article nové, punt 5  
Adherir-se al que estableix el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, així com les corresponents normes i mesures de desenvolupament del dit decret, en el marc que s'estableix en la normativa vigent, en interpretació i desenvolupament de l'article nové, punt 5, del II Conveni col·lectiu per al personal laboral al servei de l'Administració autonòmica.  
  
  
Segon. Interpretació de les condicions  
1. El personal laboral fix participarà en les borses de millora d'ocupació en les mateixes condicions que el personal funcionari de carrera.  
2. En aquells casos en què la Generalitat Valenciana, per mitjà de la conselleria amb competències en matèria de funció pública, resolga nomenar personal funcionari interí a personal laboral fix al servei de la Generalitat, en un lloc de treball adscrit a un cos, escala o agrupació professional funcionarial inclòs en algun dels annexos de la LOGFPV, el personal esmentat serà declarat en excedència voluntària automàtica amb reserva del lloc que ocupava.  
3. Aquelles persones laborals fixes al servei de la Generalitat Valenciana que estigueren ocupant en l'Administració de la Generalitat un lloc de treball adscrit a un cos, escala o agrupació professional funcionarial inclòs en algun dels annexos de la LOGFPV, per mitjà de nomenament com a personal funcionari interí, podrà sol·licitar la modificació de la declaració d'excedència voluntària automàtica com a personal laboral, perquè se'l declare amb reserva del lloc que ocupava amb anterioritat o, si no fóra possible, un altre de la mateixa categoria i classificació, si n'hi haguera, i si no ho haguera del mateix grup de titulació, amb efectes des de la sol·licitud.  
  
Tercer. Àmbit  
Aquest acord serà d'aplicació exclusiva al personal laboral fix gestionat per la direcció general competent en matèria de funció pública.  
  
  
Quart. Entrada en vigor i efectivitat  
Aquest acord entrarà en vigor l'endemà de la publicació en el Diari Oficial de la Generalitat Valenciana, si bé produirà efectes des del dia de la signatura.  
  
Per l'Administració,  
La directora general de Funció Pública i presidenta de la CIVE: Eva Coscollá Grau.  
  
Per les organitzacions sindicals,  
Per UGT-PV  
Francisco Chapa Nebreda   
Per CC.OO.PV  
Jacinto Martínez Abad  
Per CSI·F  
Manuel Corella Ruiz